Autoritatea Națională pentru Protecția Consumatorilor (ANPC) vine în întâmpinarea dorinței cumpărătorilor de a achiziționa jucării, cu mult mai multe decât de obicei, în contextul apropiatei sărbători a Zilei Internaționale a Copilului.
Cu acest prilej, pentru ca micuții să se bucure cu adevărat de jucăriile favorite, este importantă atenția adulților, la achiziționarea acestora, transmite Autoritatea, care face o serie de recomandări extrem de utile, astfel încât jucăriile să fie sigure.
Ce cumperi
- Achiziționați jucării numai din magazine și/sau raioane specializate, unde se eliberează documente de cumpărare (factură, bon fiscal, chitanță fiscală), de care va fi neapărat nevoie în cazul unei reclamații;
- Alegeți întotdeauna jucării potrivite pentru vârsta copilului, capacitățile și aptitudinile sale. Jucăriile trebuie să fie însoțite de avertismente generale privind grupa de vârsta recomandată, care ajută la alegerea acesteia. Jucăriile care nu sunt destinate unui grupe de vârstă specific îi pot răni pe copii;
- Verificați cu atenție dacă jucăriile au marcate, într-un mod vizibil, lizibil și durabil, următoarele elemente:
– coordonatele producătorului și/sau importatorului (numele, denumirea comercială înregistrată sau marca înregistrată a producătorului și/sau a importatorului și adresa la care pot fi contactați);
– numărul unic de identificare a jucăriei (tipul, lotul sau numărul de serie ori al modelului sau alt element de identificare);
– marcajul de conformitate CE care conduce la supoziția că jucăria este sigură;
– Dacă jucăriile sunt de dimensiuni mici, elementele de mai sus sunt indicate pe ambalaj sau într-un document care însoțește jucăria;
- Verificați existența instrucțiunilor de utilizare și a avertismentelor specifice, însoțite de indicații privind precauțiile în utilizare pentru anumite categorii de jucării. Acestea trebuie să fie traduse obligatoriu în limba română.
- Nu cumpărați jucării cu părți mici, detașabile, pentru copiii sub 3 ani, deoarece aceștia au tendința să bage jucăriile în gură și se pot îneca sau răni cu părțile mici. Totodată, jucăriile trebuie să respecte atenționările referitoare la cele nerecomandate copiilor sub 36 de luni, care se prezintă sub forma unei sintagme de tipul: „ATENȚIE! Nerecomandat copiilor mai mici de 36 luni. Pericol de strangulare”;
- Avertismentul „ATENȚIE! Nerecomandat copiilor sub 3 ani” poate fi înlocuit cu simbolul grafic de interzicere/pictograma care vizează copiii între 0 și 3 ani. Avertismentul și simbolul nu trebuie puse împreună, pe același produs.
Atenția la instrucțiuni!
După achiziționarea unei jucării, părinții trebuie să urmeze cu atenţie instrucţiunile de folosire;
- Copiii trebuie supravegheaţi când se joacă și părinții trebuie să se asigure că toate jucăriile sunt adecvate pentru categoria de vârstă şi abilităţile copilului;
- Întrucât jucăriile diferă atât din punctul de vedere al materialului din care sunt confecționate, cât şi din cel al folosirii lor, asiguraţi-vă că cerinţele de siguranţă pentru fiecare categorie în parte sunt respectate. Astfel, pentru tobogane, leagăne, inele suspendate, corzi şi alte jucării similare fixate pe o traversă trebuie să primiţi de la vânzător instrucţiunile de utilizare, prin care să vi se atragă atenţia asupra necesităţii verificării periodice a elementelor de susţinere;
- De asemenea, este nevoie ca acestea să fie însoţite de instrucţiunile de montare, pentru a evita asamblarea incorectă şi accidentele care ar putea apărea;
- Jucăriile funcţionale, respectiv cele care reproduc la scară redusă produse, aparate sau instalaţii destinate adulţilor, trebuie să poarte avertismentul „ATENȚIE! A se folosi sub stricta supraveghere a unei persoane adulte!”. În plus, acestea vor fi obligatoriu însoţite de instrucţiunile de utilizare şi de măsurile de precauţie necesare pentru evitarea unor pericole;
- Patinele şi skateboardurile destinate utilizării de către copii trebuie să fie însoţite de avertismentul: „ATENȚIE! A se purta echipament de protecţie”. În plus, vor exista recomandări cu privire la echipamentul de protecţie;
- Este indicat ca părinții să verifice, după caz, eliberarea garanției de produs, pentru jucării, în funcție de mențiunile din instrucțiunile de folosire;
- Este necesară examinarea periodică a jucăriilor pentru eliminarea acelora care sunt stricate/uzate şi pot reprezenta un pericol pentru sănătatea şi siguranţa copilului. Este indicat să aruncaţi jucăriile stricate;
- Asigurați-vă că jucăriile destinate copiilor mai mari sunt ţinute departe de copiii sub vârsta de 3 ani.
„Au existat multe situații în care, din neatenție, o astfel de jucărie nepotrivită vârstei și aptitudinilor copilului sau chiar periculoasă să afecteze sănătatea celui mic și, chiar, în anumite cazuri, să-i pericliteze viața”, spune Sebastian Hotca, președinte interimar ANPC.
Jucării periculoase
În urma acțiunilor de control, comisarii ANPC au identificat la comercializare jucării periculoase de tip slime, notificate prin sistemul Safety Gate, motiv pentru care s-a dispus măsura de retragere definitivă de la comercializare a acestora.
Anumiți operatori economici comercializează produse tip slime falsificate, produse despre care nu se ştie nimic, găsite într-o cutie, fără etichetă, pe care echipele de control ANPC le urmăresc în acțiunile de monitorizarea a pieței.
ANPC avertizează că „în compoziția anumitor produse a fost identificat boraxul, un praf chimic care se foloseşte inclusiv la fabricarea detergentului sau a săpunului. În Statele Unite ale Americii şi în Marea Britanie, presa a relatat despre numeroase cazuri de copii care au ajuns la spital cu arsuri la nivelul mâinilor din cauza acestei substanţe chimice. În plus, odată inhalat, boraxul poate produce iritaţii grave în tubul digestiv”.
Tot în cursul acțiunilor de control ale ANPC, au fost găsite la comercializare jucării care imită diverse produse alimentare (mâncăruri, fructe și legume, dulciuri). Acestea, deși nu sunt produse alimentare, având formă, miros, culoare, prezentare, ambalaj sunt atractive pentru copii, pot fi confundate cu produsele alimentare și, în consecință, prin introducerea în gură sau prin înghițirea lor pot pune în pericol sănătatea și chiar viața copiilor.
Ați sesizat o eroare într-un articol din Libertatea? Ne puteți scrie pe adresa de email eroare@libertatea.ro